Første trailer til tv-serien Alien: Earth

Alien: Romulus, der havde biopremiere i august måned, formåede at rette en smule op på franchicens skrantende image. Nu er Disney+ så klar til at vise os en teaser-trailer til den længe ventede tv-serie, der får navnet Alien: Earth. Den kan ses øverst.

Alien: Earth fortæller historien om et mystisk rumfartøj, der styrter ned på Jorden. En ung kvinde og en broget gruppe af taktiske soldater står over for et skæbnesvangert fund, der afslører planetens største trussel. I pressematerialet skrives der videre:

“Under eftersøgningen efter overlevende blandt vragdelene møder holdet rovdyragtige livsformer, mere skræmmende end noget, de nogensinde har forestillet sig. Overlevelsen bliver en kamp på liv og død, og hvad holdet vælger at gøre med denne opdagelse, kan forandre Jorden for altid.”

Seriens hovedrolle spilles af Sydney Chandler. Hun flankeres af en international rolleliste, der inkluderer Alex Lawther, Timothy Olyphant, Essie Davis, Samuel Blenkin, Babou Ceesay, David Rysdahl, Adrian Edmondson, Adarsh Gourav, Jonathan Ajayi, Erana James, Lily Newmark, Diem Camille og Moe Bar-El.

Ligesom Alien: Romulus vil Alien: Earth foregå lang tid før Ellen Ripley eksisterede. Som titlen mere end antyder vil den foregå på Jorden og tidsmæssigt vil den foregå omkring 70 år fra nu.

Seriens fø’rste sæson kommer til at bestå af otte afsnit. Premieren loves at blive “sommeren 2025”, men endnu er der ikke sat præcis dato på.

Første trailer til tv-serien Alien: Earth